Ego frater J., humilis Mauziacensis prior, et conventus ejusdem loci notum facimus omnibus præsentes litteras inspecturis, quod si dominus abbas Cluniacensis in electione domini abbatis nostri Eustorgii aliquid nobis indulsit vel de jure Cluniacensis ecclesiæ prætermisit, nolumus ut eis præjudicium fiat, nec propter hoc volumus ut contra privilegia Cluniacensia a posteris aliqua occasio assumatur. Simili modo, si contra consuetudinem et libertatem nostram aliquid domino abbati propter præsentiam suam concessimus, nolumus ut nobis vel libertati ecclesiæ nostræ et privilegiis nostris proinde aliquod præjudicium generetur.